Geen borgtog vir Griekwastad-moordenaarDie 17-jarige seun wat skuldig bevind is aan die Steenkamp-gesin se moorde in Griekwastad Regterpresident Frans Kgomo het Donderdag in die Noord-Kaapse hooggeregshof geweier om die borgtog te verleng van ŉ 17-jarige seun, wat aan die Griekwastad-moorde skuldig bevind is. Kgomo het Donderdag gesê hy sal later die redes vir sy besluit bekend maak. “Ek is nie tevrede dat dit in die belang van geregtigheid sal wees nie,” het die regter gesê. Die seun is skuldig bevind dat hy Deon Steenkamp (44), sy vrou Christelle (43) en dogter Marthella (14) op 6 April 2012 op die plaas Naauwhoek vermoor het. Die tiener is ook skuldig bevind op ŉ aanklag van dwarsboming van die gereg en dat hy Marthella verkrag het. Staatsaanklaer Hannes Cloete het gesê die enigste ding wat die staat van die seun weet is dat hy ŉ moordenaar is. “Ons het nou by ŉ tyd gekom waar sy regte ingekort moet word,” het Cloete gesê toe hy sy verweer teen die verlenging van borgtog gelewer het. Kgomo het vroeër gesê hy ken nie regtig die seun buiten die bewyse wat voor die hof gelê is nie. Cloete het gesê dit is nou bekend dat die seun ŉ koelbloedige moordenaar is wat ŉ gesin uitgewis het. Die seun se regspan het aangevoer dat streng borgtogvoorwaardes aanvaarbaar sal wees. Die seun se voog het ter ondersteuning daarvan getuig, maar ŉ foto is gewys waar die seun toegang gehad het tot ŉ vuurwapen tydens ŉ jagekspedisie op die voog se plaas. Kgomo het gesê dit laat hom ongemaklik voel. Die seun moet in ŉ gevangenis in Kimberley bly tot sy vonnisoplegging op 13 Mei. Kgomo het vroeër gesê Marthella is voor haar ouers gemartel voordat hulle doodgeskiet is. Hy het bygevoeg hy wil nie enigiets sê oor die seun se gedrag in die getuiebank nie, maar bygevoeg die seun het nie enige emosie getoon nie. “Hy het met ŉ sterk stem getuig en is nie van stryk gebring toe die staat hom in ŉ hoek gedryf het nie,” het hy gesê.